送龍辭三章  其二
作者：陳造
朝代：宋

paragraphs: 旱氛兮炎浮，地毛焦兮金石爲流，龍不來兮殷憂。
心憛悇兮孰謀，戴儂目兮傒龍之遊。
龍翩然兮副求，呵蟄雷兮鞭潛虬。
忽墨雲之崩騰坌瀵兮，黮黯瞢夫昏晝。
摐甲馬之喧空兮，砉飛練之淙溜。
夫豈不能噓膚寸彌六幕兮，胡嗇其施於此州眷吾儂。
龍所私兮匪新而舊，安棲飽茹兮龍之佑。
願龍兮千萬壽，暨我子孫兮烝嘗春秋。